ÚRAD VLÁDY SLOVENSKEJ REPUBLIKY
	sekcia vládnej legislatívy
´
		
									Na rokovanie vlády SR
									dňa 22. mája 2002
									K materiálu č.3766 /2002 
                                            						K bodu č.2

S T A N O V I S K O
k návrhu zákona o zahraničnej službe Slovenskej republiky a o zmene a doplnení niektorých zákonov- nové znenie 

I

	Návrh zákona predkladá na rokovanie vlády  minister zahraničných vecí E. Kukan, mimo Plánu legislatívnych úloh vlády SR,  ako iniciatívny návrh. 

	Účelom zákona je vytvorenie  podmienok na zvyšovanie profesionality zahraničnej služby a na zabezpečenie zodpovedajúceho postavenia  diplomatických i nediplomatických zamestnancov v zahraničnej službe. Ide o osobitný právny predpis ( lex specialis) vo vzťahu k všeobecným právnym predpisom  ( zákon o štátnej službe a zákon o verejnej službe). 

	V návrhu zákona sa upravuje 
-  zahraničná služba Slovenskej republiky,
- právne vzťahy a postavenie zamestnancov pri jej vykonávaní,
- osobitné nároky zamestnancov a členov ich rodiny.  

	Návrh zákona  sa na  rokovanie vlády sa predkladá s rozporom , vzhľadom na  neakceptované zásadné pripomienky Kancelárie podpredsedu vlády SR pre ekonomiku, týkajúce sa menovania vedúceho úradu ( čl. II bod 1) výlučne zo zamestnancov  s udelenou diplomatickou hodnosťou veľvyslanca a postupu pri udeľovaní diplomatickej hodnosti ( § 19).

II

Legislatívna rada vlády prerokovala predložený návrh zákona na svojom zasadnutí 30.apríla 2002, a opakovane 7. mája 2002.  Odporučila  návrh zákona s c h v á l i ť, po zapracovaní jej pripomienok a odporúčaní.

	Legislatívna rada odporučila najmä
  
-  ustanovenia upravujúce osobitosti výkonu štátnej služby a verejnej služby  zapracovať do čl. II a čl. III,  (novela zákona o štátnej službe a zákona o verejnej službe),
-  vypustiť z návrhu zákona tie ustanovenia, ktoré nemajú normatívny charakter,  ustanovenia, obsah ktorých vyplýva z iných ustanovení, a tie ustanovenia, ktoré obsahovo nepatria do tohto návrhu, resp. sú nadbytočné,
- vykonať v návrhu zákona legislatívnotechnické úpravy a úpravy spresňujúce obsah niektorých ustanovení,
- do všeobecnej časti dôvodovej správy zapracovať stanovisko Ministerstva financií SR podľa § 51 zákona č. 303/1995 Z.z., ako aj stanovisko Rady hospodárskej a sociálnej dohody SR, resp. dôvody neprerokovania návrhu   týmto orgánom,
- v rámci novelizácie zákona o štátnej službe a zákona o verejnej službe ( čl. II a čl. III návrhu)  doplniť i ďalšie ustanovenia ( nad rámec tohto zákona) ktoré sú aktuálne z hľadiska aplikácie cit. zákonov.

III

	Sekcia vládnej legislatívy Úradu vlády SR  konštatuje, že nové znenie návrhu zákona je upravené v súlade s pripomienkami a odporúčaniami legislatívnej rady .
	Sekcia vládnej legislatívy Úradu vlády SR odporúča návrh zákona o zahraničnej službe a o zmene a doplnení niektorých zákonov , po rozhodnutí vlády o uplatnenom zásadnom rozpore,  s c h v á l i ť. 

Bratislava  16.mája 2002
Vypracovala:  A. Hyžová

    					Štefan G r m a n 	
							                  generálny riaditeľ sekcie
								            vládnej legislatívy